রেজা কোলি মির্জা আফসার

রেজা কুলি মির্জা আফশার (; ১৭১৯–১৭৪৭) ছিলেন ইরানের আফশারীয় শাসক নাদের শাহের জ্যেষ্ঠ পুত্র। ১৭৩৬ সালে তাঁর পিতার অভিষেকের পর, ১৭ বছর বয়সী রেজা কুলি খোরাসান প্রদেশের গভর্নর হন। তাঁর শাসনকালে তিনি বিদ্রোহী খানদের দমন করেন এবং তাঁর পিতার শত্রু বুখারা খানাতের পতন ঘটাতে বুখারা পর্যন্ত অভিযান পরিচালনা করেন। ভারত অভিযানের আগে নাদের শাহ রেজা কুলিকে ইরানের রাজপ্রতিনিধি নিযুক্ত করেন। রেজা কুলি কর সংগ্রহের সময় কঠোর ব্যবস্থা গ্রহণ করেন এবং তুচ্ছ অপরাধের জন্য মানুষকে মৃত্যুদণ্ড দেন। তিনি সিংহাসনের দুই দাবিদার দ্বিতীয় তাহমাস্প এবং তৃতীয় আব্বাসকে হত্যা করেন।এর ফলে জনগণের মধ্যে ব্যাপক ক্ষোভের সৃষ্টি করে। ভারত থেকে ফিরে আসার পর, নাদের শাহ রেজা কুলির রাজপ্রতিনিধিত্বের সময়ের কর্মকাণ্ডের জন্য অসন্তুষ্ট হয়ে তাঁকে পদচ্যুত করেন।

পরবর্তীতে রেজা কুলি তাঁর পিতার সেনাবাহিনীতে একজন কমান্ডার হিসেবে কাজ করেন, কিন্তু তাঁদের পারস্পরিক সম্পর্কের মধ্যে তিক্ততা তৈরি হয়। নাদেরের কাছে বারবার অপমানিত হয়ে রেজা কুলি তাঁর পিতার সমালোচনা করেন এবং নাদের তাঁর ছেলের প্রতি ক্রমেই অবিশ্বাসী হয়ে ওঠেন। যদিও পরে তিনি এ অবিশ্বাসের জন্য অনুশোচনা করেছিলেন। ১৭৪২ সালে একটি হত্যা প্রচেষ্টার পেছনে রেজা কুলির হাত আছে এমন সন্দেহে নাদের শাহ তাঁকে অন্ধ করে দেন। ১৭৪৭ সাল পর্যন্ত রেজা কুলি কালাত দুর্গে বন্দি ছিলেন। পরে তাঁর চাচাতো ভাই এবং সিংহাসনের দাবিদার আদেল শাহ তাঁকে মৃত্যুদণ্ড দেন।

সমসাময়িকদের কাছ থেকে রেজা কুলি ইতিবাচক মূল্যায়ন পেয়েছিলেন। নিষ্ঠুরতা সত্ত্বেও তাঁকে একজন ন্যায়পরায়ণ শাসক হিসেবে বর্ণনা করা হয়েছে। তাঁকে অন্ধ করার ঘটনাটি তাঁর পিতা এবং রাজ্যের ওপর ব্যাপক প্রভাব ফেলেছিল। নাদের শাহ মানসিক ভারসাম্য হারিয়ে ফেলেন এবং একজন তিক্ত ও নিহিলিস্ট (শূন্যবাদী) মানুষে পরিণত হন।তাঁর স্বৈরাচারের কারণে সারা রাজ্যে অনেক বিদ্রোহ দেখা দেয়। আধুনিক ঐতিহাসিকদের মতে, বাণিজ্য ও যুদ্ধের দক্ষতার বিচারে রেজা কুলি ইরানের একজন যোগ্য সম্রাট হতে পারতেন।
## জীবন
### প্রাথমিক জীবন
রেজা কুলি মির্জা ১৭১৯ সালে বর্তমানে আধুনিক তুর্কমেনিস্তান ও ইরান সীমান্তে অবস্থিত আবিভার্দে জন্মগ্রহণ করেন। তাঁর মা ছিলেন আবিভার্দের গভর্নর এবং ইরানের পূর্ব দিকের একটি বিশাল অঞ্চল খোরাসানের আফশারদের অন্যতম গুরুত্বপূর্ণ উপজাতীয় নেতা বাবা আলি বেগ কুসে আহমদলুর কন্যা। তাঁর পিতা ছিলেন নাদের কুলি বেগ আফশার যিনি পরবর্তীকালে ইরানের শাহ () হন। আফশারদের নামকরণের ঐতিহ্য অনুযায়ী শিশুটির নাম রাখা হয় রেজা কুলি। এখানে, 'কুলি' অর্থ ভৃত্য এবং 'রেজা' বলতে শিয়া মতবাদের অষ্টম ইমাম আলি আল-রিদা-কে বোঝানো হয়েছে। রেজার জন্মের পাঁচ বছর পর তাঁর মা মারা যান। এরপর নাদের রেজার মায়ের ছোট বোন গওহর শাদকে বিয়ে করেন এবং তার গর্ভে নাদেরের আরও দুই পুত্র জন্ম নেয়।  

১৭২২ সালে মাহমুদ হোটাক () এবং তাঁর আফগান সেনাবাহিনী ইরান আক্রমণ করে সাফাবীয় রাজবংশের পতন ঘটায়। সাফাবীয়দের পতনের ফলে সৃষ্ট রাজনৈতিক শূন্যতার মধ্যে নাদের আবিভার্দের দক্ষিণে অবস্থিত মাশহাদ জয় করেন এবং ১৭২৬ সালে রেজা কুলিসহ তাঁর দরবার সেখানে স্থানান্তরিত করেন। মাশহাদে নাদেরের বিজয়ে অভিভূত হয়ে সাফাবীয় সিংহাসনের দাবিদার দ্বিতীয় তাহমাস্প () তাঁকে প্রধান সেনাপতি নিযুক্ত করেন। নাদের সাফাবীয় সেনাবাহিনীকে অসংখ্য বিজয়ের দিকে নিয়ে যান এবং শেষ পর্যন্ত জারগান যুদ্ধে হোটাক বাহিনীকে পরাজিত করেন। তাঁর এই প্রচেষ্টার পুরস্কারস্বরূপ নাদের বেশ কয়েকটি প্রদেশের গভর্নর হন। অধিকন্তু, তাঁদের মিত্রতা আরও দৃঢ় করতে নাদের এবং তাঁর পুত্র রেজা কুলি উভয়েই তাহমাস্পের দুই বোনকে বিয়ে করার সিদ্ধান্ত নেন। নাদের রাজিয়া বেগমকে বিয়ে করেন এবং তরুণ রেজা কুলি ফাতিমাহ বেগমের সাথে বাগদত্তা হন।

নাদের যখন আনাতোলিয়ায় অটোমানদের বিরুদ্ধে অভিযানে ব্যস্ত ছিলেন, সেই সুযোগে আবদালি আফগানরা বিদ্রোহ করে মাশহাদ অবরোধ করে।রেজা কুলির বয়স তখন মাত্র বারো বছর। রেজার চাচা ইব্রাহিম খান আফশার বিদ্রোহীদের দমন করতে ব্যর্থ হন। রেজা কুলি যখন চিঠির মাধ্যমে নাদেরকে পরিস্থিতি জানান, তখন নাদের রেজাকে শহরের ভেতরে অবস্থান ধরে রাখার অনুরোধ করেন এবং জানান যে তিনি পূর্ব দিকে এগিয়ে আসছেন। নাদের এই অঞ্চলে ফিরে আসছেন জানতে পেরে আবদালিরা দ্রুত মাশহাদ থেকে পিছু হটে এবং পূর্ব দিকে হেরাতে ফিরে যায়। এভাবে শহরটি রক্ষা পায়। আবদালি আক্রমণের বিরুদ্ধে রেজা কুলির বুদ্ধিদীপ্ত প্রতিক্রিয়ায় নাদের গর্বিত হন এবং তাঁর পুত্রের প্রতিভার স্বীকৃতি দেন।  

১৭৩১ সালের জানুয়ারিতে মাশহাদে ফাতিমাহ বেগমের সাথে রেজা কুলির বিয়ে হয়। বিয়েতে উপস্থিত থাকার জন্য নাদের সময়মতো শহরে পৌঁছানোর আপ্রাণ চেষ্টা করেছিলেন। মাশহাদের বাইরে চাহারবাগ উদ্যানে এক সপ্তাহ ধরে রাজকীয় জাঁকজমকপূর্ণ বিয়ের অনুষ্ঠান চলে। উদযাপনের শেষে আকাশে গ্রহদের এক শুভ সংযোগ লক্ষ্য করা যায়। এরপর আমন্ত্রিতরা আবিভার্দের আশেপাশে শিকার অভিযানে যান এবং কয়েক সপ্তাহ পরে নওরোজ (ইরানি নববর্ষ) উদযাপন করেন। ১৭৩১ সালের মার্চ মাসে নাদের আবদালিদের সম্পূর্ণ দমনের জন্য হেরাতের দিকে যাত্রা করেন এবং ১৭৩২ সালের ফেব্রুয়ারিতে বিজয়ী হয়ে ফিরে আসেন। ১৭৩৪ সালের মার্চ মাসে নওরোজ চলাকালীন ফাতিমাহ বেগম একটি পুত্র সন্তানের জন্ম দেন।বিজেতা তৈমুরের পুত্র শাহরুখের নামানুসারে নাদের তার নাম রাখেন শাহরুখ। এর মাধ্যমে নাদের তৈমুরের মতো বিশ্বজয়ী হওয়ার আকাঙ্ক্ষা প্রদর্শন করেন।

### খোরাসানের গভর্নর
অযোগ্যতার কারণে দ্বিতীয় তাহমাস্পকে পদচ্যুত করে তাঁর শিশু পুত্র তৃতীয় আব্বাসকে (শাসনকাল: ১৭৩২–১৭৩৬) সিংহাসনে বসানো হয়। তবে নাদেরের ক্রমবর্ধমান সম্মান ও খ্যাতি তাঁকে সিংহাসন আরোহণের সুযোগ করে দেয়। তাই তিনি রাজ্যের বিশিষ্ট নেতাদের মুঘান সমভূমিতে সমবেত হওয়ার আহ্বান জানান যেন তাঁরা তাঁর রাজ্যাভিষেকে সম্মতি প্রদান করেন। ১৭৩৬ সালের ৮ মার্চ তাঁর অভিষেকের দিন নাদের শাহ রেজা কুলি মির্জাকে খোরাসানের গভর্নর নিযুক্ত করেন এবং তাহমাস্প খান জালায়েরকে তাঁর পুত্রের পরামর্শদাতা ও রাজপ্রতিনিধি (রিজেন্ট) হিসেবে নিয়োগ দেন। এর মাধ্যমে নাদের যুবরাজদের হারেমে বন্দি করে রাখার সাফাবীয় প্রথার অবসান ঘটান এবং রেজা কুলিকে একটি সেনাবাহিনী ও শাসনের জন্য একটি অঞ্চল প্রদান করেন। অধিকন্তু, নাদের রেজা কুলিকে উত্তর সীমান্ত রক্ষা ও খোরাসানের নিরাপত্তা বজায় রাখার দায়িত্ব অর্পণ করেন।

১৭৩৭ সালের শুরুর দিকে রেজা কুলি ও খান জালায়ের নাদেরের স্বগোত্রীয় আলী মর্দান খান আফশারের বিদ্রোহ দমনের জন্য সেনাবাহিনী সংগ্রহ করেন।আলী মর্দান খান বর্তমানে আফগানিস্তানে অবস্থিত আন্দখয় ও বালখ শাসন করছিলেন। রেজা কুলি দ্রুত চিচাকতু (বর্তমান কায়সার জেলা) দখল করে মায়মানা হয়ে অগ্রসর হন এবং আন্দখয়ের বাইরে শিবির স্থাপন করেন। আলী মর্দান খান আত্মসমর্পণ করতে রাজি না হওয়ায় রেজা কুলি শহরটি অবরোধ করেন এবং আলী মর্দানের বিরুদ্ধে বিদ্রোহ করার জন্য কারাই ও সালুর উপজাতিদের ঘুষ দেন। ছয় সপ্তাহের প্রতিরোধের পর আলী মর্দান আত্মসমর্পণ করেন। তিনি ব্যক্তিগতভাবে রেজা কুলির সাথে দেখা করে তাঁকে প্রচুর পরিমাণে রত্নালঙ্কার উপহার দেন। আলী মর্দান খানকে শিকলবন্দি করা হয় এবং হেরাত কারাগারে যাওয়ার পথে রহস্যজনকভাবে তাঁর মৃত্যু হয়। রেজা কুলি তাঁর অভিযান অব্যাহত রেখে সফলভাবে শেবেরঘান ও আকচা (উত্তর আফগানিস্তান) দখল করেন এবং পরবর্তীতে ১৭৩৭ সালের জুলাই মাসে বালখ অবরোধ করেন। বালখের মিং বংশীয় *[[আতালিক]]* সায়িদ খান গভীর পরিখা খনন করেন এবং তার পেছনে বালখ সেনাবাহিনীকে মোতায়েন করেন। তবে রেজা কুলির গোলন্দাজ বাহিনী এই প্রতিরক্ষা ভেঙে ফেলে এবং আফশার সেনাবাহিনী সায়িদ খানকে পরাজিত করে। এভাবে রেজা কুলি বালখে চেঙ্গিজ খানের বংশধরদের দীর্ঘ শাসনের অবসান ঘটান। রেজা কুলির সাফল্যের সংবাদে খুশি হয়ে নাদের শাহ তাঁর পুত্রকে অনেক মূল্যবান উপহার পাঠান।এর মধ্যে ছিল উন্নত জাতের ঘোড়া, ৩০০টি সম্মানসূচক পোশাক (রোব অব অনার) এবং স্বর্ণ।   

এরপর রেজা কুলি জালায়েরের পূর্ণ সমর্থনে আমু দরিয়া পার হয়ে বুখারা খানাতের ভূখণ্ডে অগ্রসর হন, যদিও নাদেরের সেখানে না যাওয়ার সরাসরি নির্দেশ ছিল। ৮৫০০ সৈন্য নিয়ে রেজা কুলি একটি গুরুত্বপূর্ণ শহর কারশি (বর্তমান উজবেকিস্তান) অবরোধ করেন। বুখারার খান আবু আল-ফায়েজ খান (শাসনকাল: ১৭১১–১৭৪৭) খিভার শাসক ইলবারস খানের সাহায্য প্রার্থনা করেন। ইলবারস খান ট্রান্সঅক্সিয়ানা অঞ্চলে অগ্রসর হন কিন্তু আফশার সেনাবাহিনীর সাথে সংঘাতের ভয়ে পালিয়ে যান। আবু আল-ফায়েজ কারশি উদ্ধারের জন্য বিশাল বাহিনী নিয়ে এগিয়ে আসেন। প্রাথমিকভাবে আবু আল-ফায়েজ রেজা কুলিকে পিছু হটিয়ে দিলেও গোলন্দাজ বাহিনীর ব্যবহারের মাধ্যমে আফশার সেনাবাহিনী তাঁর অশ্বারোহী বাহিনীকে ধ্বংস করে দেয়। আবু আল-ফায়েজ ও তাঁর অবশিষ্ট সৈন্যরা দুর্গের ভেতরে আশ্রয় নেন। রেজা কুলি তাঁর বিজয়ে উল্লসিত হয়ে নিকটবর্তী একটি দুর্গ জয় করেন এবং সেখানকার অনেক বাসিন্দাকে হত্যা করেন। পরবর্তীতে নাদের রেজা কুলিকে অভিযান বন্ধ করার নির্দেশ দেন। তিনি আবু আল-ফায়েজ খানকে একটি চিঠি পাঠিয়ে তাঁকে বুখারার সার্বভৌম শাসক হিসেবে স্বীকৃতি দেন। রেজা কুলি ও জালায়ের দক্ষিণ দিকে ফিরে আসেন কিন্তু তাঁদের অভিযান অব্যাহত রাখেন।এর পরিবর্তে তাঁরা পূর্বে কুন্দুজ এবং পাহাড়ি বাদাখশানে অভিযান চালান। নাদের তাঁদের জালালাবাদে তাঁর সাথে যোগ দেওয়ার নির্দেশ দেন এবং তাঁরা কাবুল হয়ে দ্রুত সেখানে পৌঁছান।

### ইরানের রাজপ্রতিনিধি
জালালাবাদে পৌঁছানোর পর নাদের জালায়েরের প্রতি বিরূপ আচরণ করেন, কিন্তু তাঁর অনুশোচনা দেখে তাকে ক্ষমা করে দেন। নাদের তাঁর পুত্রের সৈন্যদের পর্যালোচনা করেন, তাদের নতুন বর্ম ও আরবীয় ঘোড়া প্রদান করেন এবং তাঁর অনুপস্থিতিতে (যখন তিনি মুঘল সাম্রাজ্যে অভিযানে থাকবেন) রেজা কুলিকে ইরানের রাজপ্রতিনিধি (রিজেন্ট) নিযুক্ত করেন। নাদের রেজা কুলিকে কঠোর নির্দেশ দেন যে, তাঁকে কেবল তাঁর পিতার বেছে দেওয়া উপদেষ্টাদের সাথেই পরামর্শ করতে হবে এবং তিনি তাঁদের বরখাস্ত বা পরিবর্তন করতে পারবেন না। অধিকন্তু, সাবজেভারে কারাবন্দী দ্বিতীয় তাহমাস্প এবং তৃতীয় আব্বাসের নিরাপত্তার দায়িত্বও ছিল রেজা কুলির ওপর। ১৭ নভেম্বর রেজা কুলি জালালাবাদ ত্যাগ করে বালখে ফিরে আসেন। অন্যদিকে নাদের ভারতের দিকে অগ্রসর হন।
১৭৩৮ সালে, খিভার ইলবারস খানের নেতৃত্বে একদল তুর্কমেন বাহিনীর আক্রমণের সংবাদ রেজা কুলির কাছে পৌঁছায়। তিনি তাঁর চাচাতো ভাই আলী কুলি খানসহ আবিভার্দে তাঁদের সেনাবাহিনী মোতায়েন করেন। রেজা কুলি ও তাঁর সৈন্যরা সতর্ক থাকলেও, ইলবারস খানের সৈন্যরা ঈর্ষা ও প্রতিদ্বন্দ্বিতায় বিভক্ত ছিল। তাদের অভ্যন্তরীণ কোন্দলের কারণে খিভার খান আবিভার্দের দক্ষিণে কিছু অঞ্চলে লুটতরাজ চালিয়েই পিছু হটতে বাধ্য হন। হুমকি প্রশমিত হওয়ায় রেজা কুলি ও আলী কুলি খান মাশহাদে ফিরে আসেন।   

মাশহাদে তাঁর শাসনের প্রথম তিন মাস রেজা কুলি ১২,০০০ জন*[[Military of Afsharid Iran|জাজায়েরচি]]* (বন্দুকধারী) সৈন্যের একটি বিশেষ বাহিনী গঠনের কাজে ব্যয় করেন। তিনি এই সৈন্যদের জন্য স্বর্ণের তৈরি বর্ম এবং সোনা ও রূপার কাজ করা অস্ত্রের ব্যবস্থা করেন। তদুপরি, নাদেরের প্রাথমিক আদেশের বিরুদ্ধে গিয়ে তিনি রাজ্যের বিভিন্ন প্রদেশের রাজনীতিতে হস্তক্ষেপ করতে শুরু করেন এবং তাঁর পিতার দেওয়া উপদেষ্টাদের বরখাস্ত করে নিজের পছন্দমতো লোক নিয়োগ দেন।

সেই সময়ে নাগরিকদের ওপর নাদেরের সেনাবাহিনীর অর্থনৈতিক চাপ ছিল প্রবল কারণ কর সংগ্রাহকরা সেনাবাহিনীর বিশাল আর্থিক চাহিদা মেটাতে যেকোনো পদ্ধতি অবলম্বন করত। রেজা কুলির ব্যক্তিগত সেনাবাহিনী এই সমস্যাকে আরও বাড়িয়ে তোলে।তাঁর চাচাতো ভাই আলী কুলি খান এক চিঠিতে তাঁকে সতর্ক করেছিলেন যে, তাঁর এই স্থায়ী সেনাবাহিনীর উপস্থিতি মাশহাদকে দেউলিয়া করে দেবে। এই সমস্যা সমাধানে ১৭৩৯ সালে রেজা কুলি 'মাসকোভি কোম্পানি'র প্রতিনিধি ক্যাপ্টেন জন এলটন এবং মুঙ্গো গ্রায়েমকে একটি বাণিজ্যিক সনদ প্রদান করেন। এছাড়া রেজা কুলি তাঁর নিষ্ঠুরতার জন্য কুখ্যাত এজেন্টদের পুরো রাজ্যে কর আদায়ের জন্য পাঠান। ডাচ প্রতিবেদন অনুযায়ী, রেজা কুলি নিজেও বেশ নিষ্ঠুর ছিলেন এবং সামান্য অপরাধের জন্য মানুষকে মৃত্যুদণ্ড দিতেন। যদিও তাঁকে একজন ন্যায়পরায়ণ শাসক হিসেবেও বর্ণনা করা হয়েছে। উদাহরণস্বরূপ, তিনি শিরাজ-এর গভর্নর মোহাম্মদ তাকি খান-কে জনগণের ওপর নিপীড়ন চালাতে বাধা দিয়েছিলেন। 

রেজা কুলি রেশম বাণিজ্যের ওপর একচেটিয়া আধিপত্য বিস্তার করেছিলেন। তিনি বাজারে রেশম সরবরাহ করতেন এবং তাঁর মাধ্যম ছাড়া অন্য কোনো উৎস থেকে রেশম কেনা নিষিদ্ধ করেছিলেন। ফলস্বরূপ, রেজা কুলি তাঁর সমসাময়িকদের মধ্যে প্রচুর সম্পদের অধিকারী হন।তাঁর পিতাকে লেখা এক চিঠিতে তিনি দাবি করেছিলেন যে তাঁর কাছে ১৫ কোটি *[[Iranian toman|তোমান]]* রয়েছে। নাদের যখন তাঁকে জিজ্ঞাসা করেন যে কীভাবে তিনি এত টাকা সংগ্রহ করলেন, তিনি উত্তর দেন যে তিনি "একজন বণিকে পরিণত হয়েছেন এবং এখন ব্যবসা-বাণিজ্য করছেন"।

১৭৩৯ সালের শুরুর দিকে, দীর্ঘ দশ মাস ধরে নাদের শাহের কোনো খবর রেজা কুলির দরবারে পৌঁছায়নি এবং ভারতে নাদেরের মৃত্যু হয়েছে বলে একটি গুজব ছড়িয়ে পড়ে। যদিও সাধারণ জনগণের তুলনায় রেজা কুলির কাছে তাঁর পিতার অবস্থান সম্পর্কে বেশি তথ্য থাকার কথা, তবুও ১৭৩৯ সালের বসন্তকালে যোগাযোগ বিচ্ছিন্ন হয়ে যাওয়ায় নাদেরের অবস্থা নিয়ে এক ধরনের অস্পষ্টতা তৈরি হয়েছিল। তা সত্ত্বেও, রেজা কুলি রাজা হিসেবে অভিষিক্ত হওয়ার প্রস্তুতি নিতে শুরু করেন এবং নতুন সিলমোহর, নতুন মুদ্রা ও নতুন রাজকীয় প্রতীকের আদেশ দেন। রেজা কুলির অভিষেকের জন্য মুঘান সমভূমিতে আবারও একটি সভা ডাকার প্রস্তুতি নেওয়া হয়।

এই সময়ে মোহাম্মদ হোসেন খান কাজার রেজা কুলির সাথে দেখা করেন। তিনি ছিলেন কারাবন্দী দ্বিতীয় তাহমাস্প এবং তৃতীয় আব্বাসের তত্ত্বাবধায়ক। তিনি রিপোর্ট করেন যে, নাদেরের মৃত্যুর গুজবের সুযোগ নিয়ে একটি সাফাবীয়-পন্থী বিদ্রোহ হওয়ার সম্ভাবনা রয়েছে। তিনি তাহমাস্প ও আব্বাসকে হত্যা করার প্রস্তাব দেন।অনেক দরবারী তাঁকে সমর্থন করে দাবি করেন যে, তাহমাস্প ও আব্বাস মারা গেলে নাদের কিছু মনে করবেন না। শেষ পর্যন্ত প্ররোচনায় পড়ে রেজা কুলি তাহমাস্প ও আব্বাসকে হত্যার আদেশ দেন। মোহাম্মদ হোসেন নিজেই এই আদেশ কার্যকর করার দায়িত্ব নেন। তিনি প্রথমে তাহমাস্পকে শ্বাসরোধ করে হত্যা করেন এবং এরপর নয় বছর বয়সী আব্বাসকে তলোয়ারের আঘাতে প্রাণদণ্ড দেন। সাবজেভারের মানুষ যখন এই সংবাদ শুনতে পায়, তারা মোহাম্মদ হোসেন ও রেজা কুলির বিরুদ্ধে বিদ্রোহ শুরু করে। তারা তাহমাস্প ও তাঁর পুত্রের মৃত্যুকে কারবালার যুদ্ধের সাথে এবং অপরাধীদের শিমর ও ইয়াজিদের (শাসনকাল: ৬৮০–৬৮৩) সাথে তুলনা করে। এর মধ্যেই নাদের শাহ কারনালের যুদ্ধে মুঘল বাহিনীকে চূড়ান্তভাবে পরাজিত করেন। ১৭৩৯ সালের জুনে তাঁর বিজয়ের সংবাদ রেজা কুলির দরবারে পৌঁছায়। শোনা যায়, এরপর তাহমাস্প ও আব্বাসের মৃত্যুর জন্য রেজা কুলি মানসিকভাবে ভেঙে পড়েছিলেন।  

পিতার বিজয় উপলক্ষে রেজা কুলি এক ভোজসভার আয়োজন করেন। সেই অনুষ্ঠানের সময় তাঁর স্ত্রী ফাতিমাহ বেগম (যিনি তাহমাস্পের বোন ছিলেন) তাঁর বৃদ্ধা ধাইমায়ের কাছ থেকে নিজ পরিবারের সদস্যদের মৃত্যুর খবর জানতে পারেন। এই খবর শুনে তিনি জ্ঞান হারান এবং জ্ঞান ফেরার পর উচ্চস্বরে কাঁদতে শুরু করেন। তিনি রেজা কুলির সান্নিধ্য প্রত্যাখ্যান করেন এবং রাগান্বিত হয়ে তাঁকে চলে যেতে বলেন। সেই রাতেই তিনি রেশমি সুতা দিয়ে গলায় ফাঁস লাগিয়ে আত্মহত্যা করেন। স্ত্রীর মৃত্যু রেজা কুলিকে গভীরভাবে শোকাহত করে কারণ তিনি তাঁকে অত্যন্ত ভালোবাসতেন।
### পদচ্যুতি ও অন্ধকরণ
নাদের ও তাঁর সেনাবাহিনী ইরানে ফিরে আসছে শুনে রেজা কুলি তাঁর বিশেষ বাহিনী নিয়ে তাঁদের মাঝপথে অভ্যর্থনা জানাতে রওনা হন। ১৭৪০ সালের ২৫ জুন তিনি হেরাতের উত্তরে নাদেরের শিবিরের নাগাল পান। নাদের একটি ভারতীয় হাতির ওপর চড়ে রেজা কুলিকে অভ্যর্থনা জানান এবং নিজের শিবিরে স্বাগত জানান। এরপর তিনি হাতির পিঠে বসেই তাঁর পুত্রের সেনাবাহিনীর কুচকাওয়াজ পরিদর্শন করেন এবং প্রকাশ্যেসাক্ষ্য  তাঁদের প্রশংসা করেন। তবে বাস্তবে এই সৈন্যদের জাঁকজমক দেখে তিনি কিছুটা শঙ্কিত ও বিচলিত বোধ করেছিলেন, কারণ নাদের নিজে ব্যক্তিগতভাবে জাঁকজমক পছন্দ করতেন না। ফলে তিনি ওই সেনাবাহিনী ভেঙে দেন এবং সৈন্যদের নিজের কমান্ডারদের অধীনে ন্যস্ত করেন। এরপর তিনি রাজপ্রতিনিধি হিসেবে রেজা কুলির কর্মকাণ্ডের সমালোচনা করেন এবং তাহমাস্প ও তাঁর পুত্রকে হত্যার তীব্র নিন্দা জানান। এই কারণে তিনি রেজা কুলিকে রাজপ্রতিনিধির পদ থেকে বরখাস্ত করেন এবং তাঁর ছোট ছেলে মোর্তজা মির্জাকে (যিনি নিজের নাম পরিবর্তন করে নাসরুল্লাহ মির্জা রেখেছিলেন) মাশহাদের রাজপ্রতিনিধি নিযুক্ত করেন। রেজা কুলি নাদেরের ট্রান্সঅক্সিয়ানা অভিযানে রসদ কর্মকর্তা (**সরবরাহ কর্মকর্তা**) হিসেবে সঙ্গী হন। এই সংক্ষিপ্ত অভিযানে নাদের অবশেষে বুখারার আবু আল-ফায়েজ খানকে বশ্যতা স্বীকারে বাধ্য করেন। বশ্যতার নিদর্শন হিসেবে আবু আল-ফায়েজ তাঁর দুই মেয়েকে নাদেরের পরিবারে বিয়ে দেওয়ার প্রস্তাব দেন। বড় মেয়ে মানিজেহর সাথে রেজা কুলির এবং ছোট মেয়ের সাথে নাদেরের ভ্রাতুষ্পুত্র আলী কুলি খানের বিয়ের কথা ছিল। কিন্তু রেজা কুলি মানিজেহকে বিয়ে করতে অস্বীকার করেন। একটি বর্ণনা মতে, তিনি ছোট মেয়ের প্রতি বেশি আসক্ত ছিলেন এবং আলী কুলি খানের প্রতি ঈর্ষান্বিত ছিলেন। অন্য এক বর্ণনা অনুযায়ী, ফাতিমাহ বেগমের মৃত্যুর পর তিনি পুনরায় বিয়ে করার জন্য প্রস্তুত ছিলেন না। শেষ পর্যন্ত রেজা কুলি কাউকেই বিয়ে করেননি। নাদের নিজেই মানিজেহকে স্ত্রী হিসেবে গ্রহণ করেন এবং আলী কুলি পূর্ব পরিকল্পনা অনুযায়ী ছোট মেয়েকে বিয়ে করেন।
১৭৪১ সালের মার্চ মাসে নাদের তাঁর ভাই ইব্রাহিম খানের হত্যার প্রতিশোধ নিতে দাগেস্তানে এক অভিযান শুরু করেন। ইব্রাহিম খান সেখানকার লিজগিনদের হাতে নিহত হয়েছিলেন। নাদের রেজা কুলিকে নিজের সাথে নেন এবং তাঁকে একজন কমান্ডার হিসেবে নিযুক্ত করেন। এই সময়ের মধ্যে নাদেরের কাছে বারবার অপমানিত হয়ে রেজা কুলি প্রকাশ্যে তাঁর পিতার রাজ্যজয় ও যুদ্ধের নেশার সমালোচনা করতে শুরু করেন। উপস্থিত লোকজনের মাধ্যমে তাঁর এই কথাগুলো নাদেরের কানে পৌঁছাত। ১৫ মে মাজানদারানের জঙ্গলে নাদের এক অজ্ঞাত আততায়ীর হাতে প্রায় প্রাণ হারাতে বসেছিলেন। তিনি তাঁর শিবিরের লোকদের ব্যাপক জিজ্ঞাসাবাদ শুরু করেন এবং তাঁর মনে বদ্ধমূল ধারণা তৈরি হয় যে এই হত্যা প্রচেষ্টার পেছনে রেজা কুলির হাত রয়েছে। ১৭৪২ সালের গ্রীষ্মে নাদেরের গুপ্তচররা নিক কদম নামে এক ব্যক্তিকে ধরে আনে। নিক কদম  স্বীকার করে যে সে-ই আততায়ী ছিল এবং রেজা কুলি মির্জা তাকে নিয়োগ দিয়েছিলেন। নাদের যখন এই অভিযোগ নিয়ে রেজা কুলির মুখোমুখি হন, তখন তাঁর ছেলে রাগে ছোরা বের করেন।এর ফলে নাদের তাঁকে গ্রেফতার করেন। বেশ কয়েকজন উচ্চপদস্থ কর্মকর্তা রেজা কুলিকে অপরাধ স্বীকার করে ক্ষমা চাইতে রাজি করানোর চেষ্টা করলেও তিনি অনড় থাকেন। অবশেষে নাদের তাঁর পুত্রকে অন্ধ করার আদেশ দেন। কিন্তু বের করে আনা চোখের মণি যখন তাঁর সামনে আনা হয়, তিনি তৎক্ষণাৎ অনুশোচনায় দগ্ধ হন। অন্ধ করার তিন দিন পর তিনি রেজা কুলির সাথে দেখা করেন। রেজা কুলি তাঁকে শুধু একটি কথাই বলেছিলেন: "আপনার জেনে রাখা উচিত যে আমার চোখ তুলে নিয়ে আপনি নিজেকেই অন্ধ করেছেন এবং নিজের জীবন ধ্বংস করেছেন।"

### পরবর্তী জীবন ও মৃত্যু

রেজা কুলির ক্ষত সেরে ওঠার পর, নাদের তাঁকে খোরাসান অঞ্চলের কালাত দুর্গে বন্দি হিসেবে  পাঠান। তাঁর পিতার অবশিষ্ট শাসনকালে তিনি সেখানে বিচ্ছিন্নতা ও একাকীত্বের মধ্য দিয়ে অতিবাহিত করেন। তাঁর সঙ্গী ছিল মাত্র কয়েকজন ভৃত্য এবং কয়েকজন তরুণ ভাইপো। ১৭৪৭ সালে যখন নাদের শাহের মৃত্যু হয়, তখন তাঁর ভ্রাতুষ্পুত্র আলী-কুলি মির্জা সিংহাসন দাবি করেন এবং আদেল শাহ (শাসনকাল: ১৭৪৭–১৭৪৮) নাম ধারণ করেন। নিজের ক্ষমতা নিষ্কণ্টক করতে আদেল শাহ রেজা কুলি মির্জাসহ নাদেরের সকল পুত্র, পৌত্র এবং তাঁদের বংশধরদের হত্যা করার নির্দেশ দেন। তাঁর আদেশে সোহরাব খান গোলাম কালাত দুর্গ অবরোধ করেন এবং ষোলো দিন পর দুর্গটি দখল করেন। অন্ধ এবং মানসিকভাবে বিপর্যস্ত রেজা কুলিকে ১৭৪৭ সালে মৃত্যুদণ্ড দেওয়া হয়।
## উত্তরাধিকার
রেজা কুলির জ্যেষ্ঠ পুত্র শাহরুখ শাহ আফশার তাঁর মৃত্যুর পরও জীবিত ছিলেন।শাহরুখ শাহ ১৭৪৮ সালে আদেল শাহ এবং ইব্রাহিম আফশার (শাসনকাল: ১৭৪৮–১৭৪৯) উভয়কেই সরিয়ে খোরাসানের শাসক হন। ফাতিমাহ বেগমের মৃত্যুর পর রেজা কুলি আর বিয়ে করেননি। ফাতিমাহ বেগমের গর্ভে আরও তিনটি সন্তান জন্মে থাকতে পারে বলে ধারণা করা হয়, যদিও এ বিষয়ে নিশ্চিত হওয়া যায়নি।

সমসাময়িক এবং আধুনিক উভয় ঐতিহাসিকই একমত যে, রেজা কুলিকে অন্ধ করার ঘটনাটি ছিল নাদের শাহের শাসন ও চরিত্রের পতনের মূল অনুঘটক। এই ঘটনা তাঁকে চরম মানসিকভাবে বিপর্যস্ত করে তোলে, যা তাঁকে তিক্ততা, নিহিলিজম (শূন্যবাদী) এবং ক্রোধের পথে ঠেলে দেয় এবং শেষ পর্যন্ত তিনি একজন উন্মাদ ব্যক্তিতে পরিণত হন। এর ফলে তাঁর অত্যাচারী শাসনের বিরুদ্ধে সারা দেশে অসংখ্য বিদ্রোহ দেখা দেয়। সমসাময়িক ঐতিহাসিকগণ রেজা কুলির চরিত্র ও দক্ষতাকে ইতিবাচকভাবে মূল্যায়ন করেন। তাই ধারণা করা হয় যে, তিনি তাঁর জনগণের জন্য একজন যোগ্য শাসক হতে পারতেন। তিনি তাঁর পিতার সামরিক শক্তির সাথে নিজের বাণিজ্যিক ও আর্থিক জ্ঞানকে যুক্ত করে একটি আরও গঠনমূলক প্রশাসন গড়ে তুলতে পারতেন। পরবর্তী প্রজন্মগুলোতে নাদেরের প্রতি রেজা কুলির সেই উক্তিটি আরও আবেগপূর্ণভাবে প্রচারিত হয়: "আপনি আমার চোখ তুলে নেননি, বরং পারস্যের চোখ তুলে নিয়েছেন"।এ উক্তিটি মূলত নাদেরের পতনের পর পারস্যজুড়ে নেমে আসা বিপর্যয় ও বিশৃঙ্খলাকে নির্দেশ করে।
## নোট

## তথ্যসূত্র

## গ্রন্থপঞ্জি

*
*
* 
* 
*
* 
*
* 
* 
*  
* 
*
* 
* 
*
* 
* 
*

বিষয়শ্রেণী:মৃত্যুদণ্ড কার্যকর হওয়া ইরানি ব্যক্তি
বিষয়শ্রেণী:মৃত্যু তারিখ অজানা
বিষয়শ্রেণী:জন্ম তারিখ অজানা
বিষয়শ্রেণী:১৭৪৭-এ মৃত্যু
বিষয়শ্রেণী:১৭১৯-এ জন্ম
বিষয়শ্রেণী:উদ্ধৃতি শৈলী: দীর্ঘ খণ্ড মান
বিষয়শ্রেণী:উদ্ধৃতি শৈলীতে ফার্সি ভাষার উৎস (fa)
বিষয়শ্রেণী:উদ্ধৃতি শৈলীতে রুশ ভাষার উৎস (ru)
বিষয়শ্রেণী:ফার্সি ভাষার লেখা থাকা নিবন্ধ